贈景建將入都贈別
作者：趙汝譡
朝代：宋

paragraphs: 子先文章宗，秀種凌孔翠。
觀風多儒郡，籍籍罕與輩。
客遠紆勞思，交新愜清會。
說詩延秋色，造極超古對。
敏識入悞領，玄功謝彫繪。
頗云幼把筆，濤湧亦川匯。
中探陰符膸，意躡海蟾背。
悄然忽坐愁，窮老少所遂。
雄都始旋軫，上國專結佩。
八紘張雲羅，局士繩墨內。
名場沾童膚，奇質委蒿艾。
卿侯雅如賞，榮爵寧爾愛。
早拜王命歸，聲明耀群昧。
吾衰愧尸職，箋劾力自退。
奮身登金臺，農野甘秉耒。